**Goleuni**

**Effesiaid 5:8**

*Ar un adeg roeddech chi yn y tywyllwch, ond bellach mae golau'r Arglwydd yn disgleirio ynoch chi. Dylech fyw mewn ffordd sy'n dangos eich bod chi yn y golau.*

Mae’r tywyllwch yn yr adnod yn cyfeirio at fywyd heb Dduw. Ffydd, sef credu yn Iesu Grist, ydy’r unig ffordd i gael perthynas iawn gyda Duw,

*Y rhai sy'n* ***credu*** *sy'n cael perthynas iawn gyda Duw, am fod Iesu y Meseia wedi bod yn ffyddlon. Mae'r un fath i bawb am fod pawb wedi pechu.* (Rhufeiniaid 3: 22-23)

Unwaith mae person wedi credu yn Iesu mae o’n symud o’r tywyllwch i’r goleuni. Mae’n cael bywyd newydd, *mae'r hen drefn wedi mynd! Edrychwch, mae bywyd newydd wedi cymryd ei le! (2 Corinthiaid 5: 17)*

Os awn ni’n ôl i Effesiaid 5 a darllen adnodau 1 i 7 yna fe welwn ni sut fywydau y dylen ni fyw a rhai o’r ‘hen’ bethau sydd angen cael gwared ohonyn nhw;

*Dylech fyw bywydau llawn cariad;* *Ddylai bod dim awgrym o anfoesoldeb rhywiol yn agos atoch chi, nac unrhyw fochyndra, na chwant hunanol chwaith! Dim iaith anweddus, siarad dwl a jôcs budron chwaith.*

Mae Cristnogion yn cael eu galw yn ‘olau’r byd’ gan yr Arglwydd Iesu yn Mathew 5:14, ac yn Mathew 5:16 mae e’n dweud,

*Dyna sut dylai'ch golau chi ddisgleirio, er mwyn i bobl foli'ch Tad yn y nefoedd wrth weld y pethau da dych chi'n eu gwneud.*

Mae yna ddywediad eithaf enwog ymysg Cristnogion, ‘Ffydd yn unig sy’n achub ond dydy ffydd byth yn unig’. Hynny ydy, gyda’r bywyd newydd mae ffordd newydd o fyw yn dilyn. Mae’r ffordd newydd yn un sydd i fod yn llawn daioni er mwyn i bobl weld goleuni Duw yn cael ei adlewyrchu ar y ddaear drwy ei bobl.

Sut ffordd o fyw sy’n *dangos eich bod chi yn y golau?*

Bywyd o nabod Iesu a’i roi ef yn flaenoriaeth – Philipiaid 3:8

Bywyd o heddwch a glendid - Hebreaid 12:14

Bywyd yn y frwydr yn erbyn y drwg - Effesiaid 6: 10-18

Bywyd o wasanaethu eraill – Mathew 25: 35-40

Yn gryno, bywyd o garu Duw a charu’r bobl o’n cwmpas,

 *“ Rwyt i garu'r Arglwydd dy Dduw â'th holl galon, ac â'th holl enaid a'th holl feddwl.’**Dyma'r gorchymyn cyntaf a'r pwysica.**39 Ond mae yna ail un sydd yr un fath: ‘Rwyt i garu dy gymydog fel rwyt ti'n dy garu dy hun.’*

*Mathew 22: 37-39*

Ein Tad,

Helpa ni i fyw mewn ffordd sy’n dangos ein bod ni yn y golau. Helpa ni i dy garu di â'n holl galon, ac â'n holl enaid a'n holl feddwl. Helpa ni hefyd i garu ein cymdogion fel dŷn ni’n caru ein hunain. Rydyn ni angen nerth dy Ysbryd Glân i wneud hyn felly tywallt dy Ysbryd arnon ni er mwyn i ni gael disgleirio yn y byd. Rydyn ni’n aml yn methu gwneud y daioni dŷn ni eisiau ei wneud, ac yn diolch dy fod ti’n Dduw mor amyneddgar a hoff o faddau.

Mae rhai ohonon ni’n gyfarwydd â geiriau emyn Eifion Wyn,

*Dod i mi galon well bob dydd*

*a’th ras yn fodd i fyw*

*fel bo i eraill drwof fi*

*adnabod cariad Duw.*

Dyna ein dymuniad, i ni fod yn oleuni yn y tywyllwch, gyda chalonnau pur a glân, fel bod eraill yn dod i dy nabod Di ein tad yn y nefoedd.

Amen.